Veelgi enam, tegemist on valdavalt ingliskeelsete, USAs ja Inglismaal ilmuvate ajakirjadega. Hispaania-, prantsuse- ja saksakeelset teadust ISI jaoks justkui ei eksisteerikski. Kommunikatsiooni valdkonnas loetletud 55 ajakirjast on 54 ingliskeelsed ja üks saksakeelne. Sotsioloogia ja sotsiaalteaduste kategooria 140 ajakirjast on üks venekeelne, üks norra-, üks prantsus- ja  üks saksakeelne. Inglise keel võib olla lingua franca loodus- ja täppisteadustes, kus see aitab teadlastel nn objektiivset reaalsust paremini kirjeldada, sest keemia või füüsika valemid ja seadused on universaalsed ajast ja kohast sõltumata. Sotsiaal- ja humanitaarteadused uurivad aga oma objekte väga erinevas keele- ja kultuurikontekstis, mistõttu inglise keele eelistamist avaldamiskeelena pole siin kuidagi võimalik põhjendada. Keelteoskus on pealegi omaette väärtus ja artikli avaldamine prantsuse või  itaalia keeles ei tohiks olla vähem hinnatud kui inglise keeles.